A Bizottság Határozata

(1993. május 13.)

a földrajzi területeket kőolaj, földgáz, szén és egyéb szilárd üzemanyagok kutatása vagy kitermelése céljából hasznosító ajánlatkérőknek az általuk odaítélt szerződésekkel kapcsolatos információk Bizottság számára történő közlési kötelezettségére vonatkozó feltételek meghatározásáról

(93/327/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a víz-, energia-, szállítási és távközlési ágazatban tevékenykedő szervezetekre vonatkozó beszerzési eljárásokról szóló, 1990. szeptember 17-i 90/531/EGK tanácsi irányelvre [1] és különösen annak 3. cikke (2) bekezdése b) pontjára és 32. cikke (4)–(7) bekezdésére,

tekintettel a közbeszerzési szerződések tanácsadó bizottságának véleményére,

mivel a 90/531/EGK irányelv 3. cikke (2) bekezdésének b) pontja előírja, hogy a földrajzi területeket kőolaj, földgáz, szén vagy egyéb szilárd üzemanyag feltárása vagy kitermelése céljából hasznosító ajánlatkérők kötelesek az általuk odaítélt szerződésekre vonatkozó információkról a Bizottságot – az általa meghatározott feltételeknek alapján – tájékoztatni;

mivel ezeknek az információknak a Bizottság számára lehetővé kell tenniük, hogy elvégezze a közösségi jog alkalmazásának ellenőrzésével összefüggő feladatát, és hogy statisztikai tanulmányokat állítson össze;

mivel azonban az odaítélt szerződésekre vonatkozó információközlési kötelezettséget indokolt a megfelelően magas értékű, nevezetesen az 5 millió ECU-t meghaladó szerződésekre korlátozni;

mivel a 400000 és 5 millió ECU közötti szerződésekre vonatkozóan elegendőnek kell lennie egy tömörebb, időszakosan nyújtott tájékoztatásnak,

ELFOGADTA EZT A HATÁROZATOT:

1. cikk

A tagállamoknak biztosítaniuk kell, hogy a 90/531/EGK irányelv 3. cikke (1) bekezdésében említett tevékenység közül egyet vagy többet folytató szerződő szervezetek minden általuk odaítélt, (az említett irányelv 12. cikkével összhangban megállapított) 5 millió ECU-t meghaladó értékű szerződéssel kapcsolatban az e határozat mellékletében megállapított összes információról a kérdéses szerződés odaítélését követő 48 napon belül tájékoztassák a Bizottságot.

2. cikk

A 400000 és 5 millió ECU közötti értékű szerződések esetében az 1. cikkben említett ajánlatkérők kötelesek:

1. a melléklet 1–9. pontjában említett információkat minden szerződéssel kapcsolatban a szerződés odaítélését követő legalább négy évig megőrizni;

2. az említett információkat megküldeni a Bizottságnak, a Bizottság kérésére azonnal, vagy annak a naptári negyedévnek a végét követő 48 napon belül, amelyben a kérdéses szerződést odaítélték.

3. cikk

Ezt a határozatot az 1993. január 1-je után odaítélt szerződésekre kell alkalmazni.

4. cikk

Ennek a határozatnak a tagállamok a címzettjei.

Kelt Brüsszelben, 1993. május 13-án.

a Bizottság részéről

Raniero Vanni D'Archirafi

a Bizottság tagja

[1] HL L 297., 1990.10.29., 1. o.

--------------------------------------------------

MELLÉKLET

A 90/531/EGK irányelv 3. cikke

Az odaítélt szerződésekkel kapcsolatban megőrzendő, illetve a Bizottságnak megküldendő információk

– Nem közzétételre szánt adatok –

1. Az ajánlatkérő neve és címe

2. A szerződés jellege (árubeszerzési vagy építési beruházásra irányuló szerződés, adott esetben annak feltüntetése, hogy keretmegállapodásról van-e szó)

3. A termék, a beruházás vagy a nyújtott szolgáltatás jellegének pontos megjelölése (például a CPA alkalmazásával)

4. Meghirdették-e a szerződést, ha igen, melyik újság(ok)ban vagy kereskedelmi lap(ok)ban? Ha nem, az alkalmazott pályáztatási eljárás ismertetése

5. A beérkezett pályázatok száma

6. A szerződés odaítélésének dátuma

7. A sikeres szállító vagy ajánlattevő neve és címe

8. A szerződés értéke

9. A szerződés várható időtartama

10. A szerződés 10 %-át meghaladó értékű, alvállalkozónak továbbadott vagy továbbadható része

11. A termék vagy szolgáltatás származási országa

12. A gazdaságilag legelőnyösebb pályázat kiválasztására alkalmazott főbb odaítélési szempontok

13. Olyan pályázónak ítélték-e a szerződést, amely a szervezet eredeti feltételeitől eltérő változatot nyújtott be?

--------------------------------------------------